สังคมข่าวหุ้น
*แบงก์-พลังงานรีบาวด์**ตลาดหุ้นไทยวานนี้ได้แรงหนุนจากหุ้นกลุ่มแบงก์และพลังงานที่ฟื้นตัวช่วยดันดัชนีในช่วงบ่าย นักลงทุนเริ่มคลายความกังวลเรื่องการขึ้นดอกเบี้ยของเฟดหลังจากซึมซับไปมากแล้ว กลุ่มแบงก์ขนาดใหญ่เริ่มมารับข่าวเฟดขึ้นดอกเบี้ยทั้ง KBANK ของเสี่ยปั้น BBL ของเสี่ยโทนี่ เนื่องจากหลายสำนักมองว่าดอกเบี้ยขาขึ้นจะช่วยให้สเปรด หรือส่วนต่างของดอกเบี้ยของแบงก์ใหญ่จะดีขึ้น แบบว่าขึ้นดอกกู้มากหน่อย ดอกฝากน้อยหน่อยประมาณนั้น
15 มี.ค. 2560

เกียรติก้อง ว่องไวยากร
 
*แบงก์-พลังงานรีบาวด์**ตลาดหุ้นไทยวานนี้ได้แรงหนุนจากหุ้นกลุ่มแบงก์และพลังงานที่ฟื้นตัวช่วยดันดัชนีในช่วงบ่าย  นักลงทุนเริ่มคลายความกังวลเรื่องการขึ้นดอกเบี้ยของเฟดหลังจากซึมซับไปมากแล้ว  กลุ่มแบงก์ขนาดใหญ่เริ่มมารับข่าวเฟดขึ้นดอกเบี้ยทั้ง  KBANK ของเสี่ยปั้น   BBL ของเสี่ยโทนี่ เนื่องจากหลายสำนักมองว่าดอกเบี้ยขาขึ้นจะช่วยให้สเปรด หรือส่วนต่างของดอกเบี้ยของแบงก์ใหญ่จะดีขึ้น แบบว่าขึ้นดอกกู้มากหน่อย ดอกฝากน้อยหน่อยประมาณนั้น
*SAWAD ของธิดา แก้วบุตตา กรรมการและผู้ถือหุ้นใหญ่ วันนี้จะเปิดทำเทนเดอร์ออฟเฟอร์หุ้น BFIT เป็นวันแรก ในราคา 11.42 บาท เกจิมองว่าจะส่งผลดีต่อหุ้น SAWAD ในด้านของงบดุลที่จะบันทึกกำไรของบีฟิทเข้าไปด้วยหลังไตรมาสที่ 2  ขณะที่หุ้น MTLS ของเฮียชูชาติก็ฟื้นตัวแรง หลังจากที่กลุ่มลีสซิ่งเด้งยกแผง
*TTCL ร่วงต่อกันหลายวันหลังจากที่ผู้ถือหุ้นใหญ่โตโยญี่ปุ่นขายหุ้นออกมา 5% ทำเอาเสียศูนย์กันตาม นักวิเคราะห์มองว่าหลังผู้ถือหุ้นใหญ่ TEC เทขายหุ้นออกมา 28 ล้านหุ้น เพื่อแก้ไขปัญหาการเงินภายในของ TEC เอง โดยพื้นฐานของ TTCL ไม่ได้เปลี่ยนแปลงไปจากเดิม มองเป็นโอกาสสำหรับผู้กล้าที่พร้อมเข้าลงทุนเพื่อคาดหวังการฟื้นตัว นายกอบชัย ธนสุกาญจน์ ผู้บริหารสายงานบริหารการเงิน บริษัททีทีซีแอลมั่นใจปีนี้ได้รับงานใหม่ 700-800 ล้านเหรียญเป้าหมายราคา 25บาท
*กลุ่มปิโตรเคมียังไม่ค่อยดีหลังราคา Butadiene ปรับตัวขึ้นไปแตะจุดสูงสุดที่ 3,000 เหรียญต่อตัน ในช่วงต้นเดือน ก.พ. แต่สัปดาห์ก่อน ราคาได้ปรับตัวลดลงติดต่อกัน ส่งผลกระทบทั้งในด้านบวกและลบต่อกลุ่มนี้ โดยเฉพาะ SCC ภายใต้การนำของรุ่งโรจน์ รังสิโยภาส กรรมการผู้จัดการใหญ่ บริษัท ปูนซิเมนต์ไทยวานนี้
*นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทยพูดชัดว่าอาจขอข้อมูลเพิ่ม หลังจากที่บริษัท กรุ๊ปลีส มีหนังสือชี้แจงข้อมูลกลับมายัง ตลท. ตอนนี้ก็ต้องให้เจ้าหน้าที่ที่เกี่ยวข้องตรวจสอบข้อมูลให้ถูกต้องว่าครบถ้วนหรือไม่ เพราะถ้าไม่ก็ต้องมีการส่งหนังสือสอบถามกลับไปอีก เนื่องจาก ตลท.ต้องให้ความสำคัญเกี่ยวกับการเปิดเผยข้อมูลของบริษัทจดทะเบียน (บจ.) ให้ครบถ้วนที่สุด
*มิทซึจิ โคโนชิตะ ประธานกรรมการและประธานเจ้าหน้าที่บริหาร บมจ.กรุ๊ปลีส GL มามุกใหม่ ประกาศเตรียมเสนอบอร์ดซื้อหุ้นคืน ทำให้ราคา  GL วานนี้กระเตื้องขึ้นมาชนซิลลิ่งหลังจากที่ปรับลดติดต่อกันมาหลายวันแต่ใครที่เก็บก่อนหน้านี้คงเผ่นกันหมดแล้ว  ส่วนใครที่ติดยอดดอยคงต้องรอรถกระเช้าไปรับหน่อย แต่ที่ยังไม่ได้ซื้อนักวิเคราะห์หลายแห่งก็เตือนให้หลีกเลี่ยงจะดีกว่า
*นางสาวสุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป หรือ ACAP กลัวโดนหางเลขไปกับเขาด้วยเลยต้องรีบออกมาการันตีการปล่อยกู้ของบริษัทว่ารัดกุมเหมือนดั่งแบงก์แต่รวดเร็วกว่ามากพร้อมทั้งยังได้ผู้ประเมินสินทรัพย์ที่ได้มาตรฐานเตือนนักลงทุนอย่าตื่นตระหนกเพราะในโซเชียลโดนพ่วงไปด้วยเนื่องจากอยู่ในกลุ่มนอนแบงก์เหมือนกันออกมาพูดแบบนี้แล้วหุ้นเลยดีดขึ้นมาได้ถ้าแยกแยะให้ดีแต่ราคาก็ขึ้นมาเยอะเหมือนกันนะ
*ล่าสุดบิ๊กตู่สั่งสรรพากรรีดภาษีหุ้นชินคอร์ปฯ หรือ  ปัจจุบันคือ  INTUCH จากนายทักษิณ ชินวัตร อดีตนายกรัฐมนตรี กรณีขายหุ้นชินคอร์ปให้กับบริษัท เทมาเส็กโฮลดิ้งส์ เมื่อปี 2549 คิดเป็นมูลค่าภาษี ประมาณ 1.6 หมื่นล้านบาท ที่จะหมดอายุความวันที่ 31 มีนาคม 2560